Gandia commemora el Dia Mundial del Parkinson amb una setmana d'activitats i formació
03 abril 2025

## Gandia commemora el Dia Mundial del Parkinson amb una setmana d'activitats i formació03 abril 2025Última actualització: 03 abril 2025

![](../gestion/img/0b5a4cc3eb784c94ae1ed8bb48f23bfeb6f76c55f0c2e40f0f03d681b58a0b4d.jpg)  
  

La regidora de Salut i Polítiques Saludables, **Liduvina Gil**, i la presidenta de l’**Associació Parkinson Gandia Safor (APGS)**, **Mari Carmen Escrivà**, han presentat les activitats que es duran a terme amb motiu del **Dia Mundial del Parkinson**, que tindrà lloc el pròxim **dijous 11 d’abril**.

Sota el lema **"Plantem cara al Parkinson"**, es pretén **visibilitzar la malaltia i fomentar el suport a les persones afectades i a les seues famílies**.

_Les activitats començaran el dilluns 7 d'abril i s'allargaran fins al divendres 11 d'abril, oferint formació especialitzada, conferències, activitats recreatives i esdeveniments comunitaris_, ha explicat **Gil**, qui ha recordat que aquesta data va ser establida per l’**Organització Mundial de la Salut** en honor al neuròleg britànic **James Parkinson**, qui en 1817 va descriure per primera vegada la malaltia. _"És fonamental visibilitzar aquesta patologia neurodegenerativa, que afecta milions de persones a tot el món, i destacar la importància de la detecció precoç i l'accés a teràpies adequades"_, ha afirmat.

La regidora ha subratllat la **doble finalitat** d’aquestes jornades: _"D'una banda, volem sensibilitzar la ciutadania sobre el Parkinson, una malaltia que, amb un diagnòstic precoç i l’accés a teràpies específiques, pot alentir la seua progressió i millorar la qualitat de vida dels pacients. I, d'altra banda, volem donar a conéixer la tasca incansable que realitza l'Associació Parkinson Gandia Safor en l'acompanyament als malalts i les seues famílies"_.

En aquest sentit, ha assenyalat que l'Ajuntament continua compromés amb la **millora dels espais destinats a l'atenció de les persones afectades per la malaltia**. _"Des del consistori estem treballant per ampliar els recursos disponibles per a les persones amb Parkinson, que cada vegada són més a la nostra ciutat. A Gandia, com a la resta del món, els casos augmenten a causa de factors com l'envelliment de la població, els canvis en l'estil de vida i el major accés al diagnòstic"_.

Per la seua banda, **Mari Carmen Escrivà**, presidenta de l’**APGS**, ha destacat la **importància d’aquesta commemoració per donar visibilitat a la malaltia**. _"Volem que la gent entenga el que suposa viure amb Parkinson. No és només un problema de mobilitat, és una lluita diària contra la rigidesa, la fatiga, la pèrdua d’autonomia i les dificultats emocionals que genera"_, ha explicat.

Escrivà ha lamentat que, malgrat els avanços en el diagnòstic, moltes persones encara tarden a rebre una detecció adequada. _"En 2021 teníem registrats 935 casos diagnosticats a la Safor. Ara, amb el ritme actual de nous diagnòstics, aquesta xifra ha crescut considerablement. Ens encantaria poder arribar a més persones, oferir-los suport i recursos"_, ha assenyalat.

La presidenta de l’Associació també ha posat èmfasi en la **importància de la solidaritat i el suport social**: _"Aquesta és una malaltia que no només afecta el pacient, sinó també el seu entorn. Necessitem una comunitat informada, compromesa i empàtica. Per això organitzem aquestes jornades, perquè tothom sàpiga com pot ajudar, des de familiars fins a professionals de la salut i qualsevol persona interessada"_.

  

### ****Programació****

**Dilluns 7 d’abril**

*   **Formació en Psicologia**: _"Trastorns de control dels impulsos"_ (17:00 h).
    

**Dimarts 8 d’abril**

*   **I Campionat d’Escacs APGS**, dirigit a persones afectades i familiars (10:00 - 12:00 h).
    
*   **Formació en Logopèdia**: _"Pautes per a una deglució segura"_ (17:00 h).
    

**Dimecres 9 d’abril**

*   **Formació en Nutrició**: _"Alimentació i salut intestinal en la malaltia de Parkinson"_ (11:00 h).
    
*   **Formació en Fisioteràpia**: _"Gestió de la rigidesa cervical en el Parkinson"_ (17:00 h).
    

**Dijous 10 d’abril**

*   **Conferència de la neuròloga Carmen Sanchis**: _"Parkinson: son, nutrició i esport"_ (18:00 h, Casa de Cultura Marqués de González de Quirós).
    

**Divendres 11 d’abril - Dia Mundial del Parkinson**

*   **Lectura col·lectiva** (11:00 h, Parc Sant Pere, Gandia).
    
*   **Jornada de portes obertes i vi d’honor** (12:00 h).
    
*   **Lectura del Manifest pel Dia Mundial del Parkinson** (12:00 h).
    
*   **Dinar de germanor** (14:30 h, Restaurant Molí Canyar, Potries).
    
*   **Encesa de llums de la façana de l'Ajuntament de Gandia** (20:00 h).
    

A més, el **dijous 10 d’abril** s’oferirà a **Bellreguard** la xarrada _"Recursos propers a tu"_ a les **18:00 h** al **Saló de Plenaris de l’Ajuntament de Bellreguard**.

**Totes les activitats requereixen inscripció prèvia** a través dels telèfons **962 950 954** o **659 031 865**, excepte la lectura del manifest.

Amb aquesta programació, l’**Associació Parkinson Gandia Safor** reafirma el seu **compromís amb la conscienciació, l’educació i el benestar de les persones afectades per aquesta malaltia**.

[Twittear](https://twitter.com/share)